पाएं अपने शहर की ताज़ा ख़बरें और फ्री ई-पेपरडाउनलोड करें
वर्धा. मुख्यमंत्री पृथ्वीराज चव्हाण ने शनिवार को वर्धा जिले में एलपीजी के लिए डॉयरेक्ट कैश ट्रांसफर योजना का शुभारंभ किया। विकास भवन में आयोजित कार्यक्रम में जनता को संबोधित करते हुए मुख्यमंत्री ने कहा कि अमेरिका, रूस, जापान और चीन जैसे अग्रणी देश यह योजना चलाने का साहस नहीं दिखा पाए। उन्होंने कहा कि आधार योजना आरंभ करने के पूर्व काफी विचार किया गया। आधार के माध्यम से लाभार्थी को सीधा अनुदान मिलेगा।
गौरतलब है कि शनिवार से देश के 18 जिलों में इस योजना की शुरुआत हो चुकी है, जिनमें वर्धा भी शामिल है। ये जिले ऐसे हैं, जहां आधार धारकों की संख्या दूसरे जिलों की तुलना में अधिक है। कार्यक्रम की अध्यक्षता उपमुख्यमंत्री अजित पवार ने की। इस अवसर पर खाद्य व नागरीक आपूर्ति मंत्री अनिल देशमुख, जिले के पालकमंत्री राजेंद्र मुलक, राज्यमंत्री रणजीत कांबले, सांसद दत्ता मेघे व अन्य स्थानीय नेता भी प्रमुख रूप से उपस्थित थे।
उपमुख्यमंत्री अजित पवार ने जिले के विकास के लिए शासन के प्रयासों की जानकारी देते हुए कहा कि सेवाग्राम-पवनार-वर्धा का विकास 500 करोड़ रुपए से किया जाएगा। अग्रिम भुगतान के रूप में 30 करोड़ दिए जा चुके हैं। गोसीखुर्द प्रकल्प के लिए एक हजार 200 करोड़ रुपए, सूखाग्रस्त क्षेत्रों में भू जल स्तर बढ़ाने के लिए पक्के बांध बनाने के लिए 500 करोड़ रुपए व ताजबाग के विकास के लिए एक हजार करोड़ मंजूर किए जा चुके हैं।
अभी इन्हें मिलेगा लाभ
योजना का लाभ उन्हीें उपभोक्ताओं को मिलेगा जिनके आधार कार्ड बैंक अकाउंट से जुड़े हुए हैं। जिन आधार धारकों के अकाउंट बैंक खातों से जुड़े नहीं है, उन्हें अपने खातों से आधार को लिंक करने के लिए तीन माह का समय दिया गया है।
लाभार्थियों का आंकड़ा
वर्धा जिले में कुल 2 लाख 16 हजार 404 एलपीजी कनेक्शन हैं। कुल एलपीजी उपभोक्ताओं में से 80 फीसदी उपभोक्ताओं के बैंक अकाउंट हैं और 70 फीसदी उपभोक्ताओं के पास आधार कार्ड हैं। इन 70 फीसदी उपभोक्ताओं में से 40 प्रतिशत के आधार कार्ड बैंक अकाउंट से जुड़े हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn